แรงขายทำกำไรฉุดราคาทองคำปิดร่วงกว่า 8 ดอลล์
สัญญาทองคำตลาดนิวยอร์กปิดลดลงเมื่อคืนนี้ (12 ก.พ.) เนื่องจากนักลงทุนเทขายทำกำไรหลังจากสัญญาทองคำพุ่งขึ้นอย่างแข็งแกร่งในช่วงสัปดาห์ที่ผ่านมา 
13 ก.พ. 2559

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนเม.ย.ปรับตัวลง 8.4 ดอลลาร์ หรือ 0.67% ปิด (12 ก.พ.) ที่ระดับ 1,239.40 ดอลลาร์/ออนซ์, สัญญาโลหะเงินส่งมอบเดือนมี.ค.ลดลง 0.4 เซนต์ หรือ 0.03% ปิดที่ 15.79 ดอลลาร์/ออนซ์, สัญญาพลาตินัมส่งมอบเดือนเม.ย.ปรับลง 5.1 ดอลลาร์ หรือ 0.53% ปิดที่ 958.10 ดอลลาร์/ออนซ์ และสัญญาพัลลาเดียมส่งมอบเดือนมี.ค.เพิ่มขึ้น 2.55 เซนต์ หรือ 0.5% ปิดที่ 527 ดอลลาร์/ออนซ์
นักลงทุนเทขายทำกำไรหลังจากสัญญาทองคำพุ่งขึ้นเป็นเวลาหลายวันในช่วงสัปดาห์ที่ผ่านมา อันเป็นผลมาจากตลาดหุ้นสหรัฐอ่อนแรงลงอย่างหนัก นอกจากนี้ สกุลเงินดอลลาร์ที่แข็งค่าขึ้น และข้อมูลเศรษฐกิจสหรัฐที่ปรับตัวดีกว่าคาดการณ์ยังกดดันให้นักลงทุนเทขายสัญญาทองคำซึ่งเป็นสินทรัพย์ที่ปลอดภัย โดยกระทรวงพาณิชย์สหรัฐเปิดเผยว่า ยอดค้าปลีกเพิ่มขึ้น 0.2% ในเดือนม.ค. สูงกว่าตัวเลขคาดการณ์ที่ระดับ 0.1% หลังจากที่เพิ่มขึ้น 0.2% ในเดือนธ.ค.